Nos magister Petrus, decanus Christianitatis Divionensis, notum facimus universis tam presentibus quam futuris, quod nos vidimus et de verbo ad verbum legimus quasdam litteras non abolitas, non cancellatas nec in aliqua parte sui viciatas, sigilli nobilis viri Jocerandi Grossi, domini Branciduni, et venerabilis patris Guillermi, Dei gratia Cabilonensis episcopi, sigillatas, sub hac forma:  1. In nomine sancte et invidue Trinitatis, amen. Anno Verbi incarnati M° CC° XXX° octavo, Hugone duce Burgundie existente, ego Jocerandus Grossus, dominus Branciduni, et ego [Margarita], uxor ejus, certificamus et notum facimus presentibus et futuris, quod nos homines nostros et mulieres de Marcennayo, de consensu et voluntate et petitione ipsorum manumisimus omnibus juribus, usibus, bonis consuetudinibus que prius fuerant in ipsa villa de Marcennayo integre conservatis, ipsos etiam hujusmodi libertatibus perpetuo condonantes quod nos vel alius assensu, confidentia, auctoritate vel [nomine] nostro infra finagium ville Marcennaii vel alibi quemquam hominum vel mulierum hujus libertatis non capiemus nec capi faciemus nisi tale quid commiserit vel taliter deliquerit super quo non possit fidejussores dare nec pro pecunia possit vel debeat liberari. Omnes qui sub protectione nostra vel dominio nostro in dicta villa de Marcennayo mansionem seu estagium suum habent vel habebunt in futurum, tam adventitios et advenas quam alios, suprascriptis et subscribendis libertatibus perpetuo mancipamus, res, jura et possessiones ipsorum ubicumque fuerint, pro posse nostro conservaturi et defensuri contra omnes, exceptis hominibus alterius domini qui sunt vel erunt in dicta villa manentes. Et si aliquem hominem vel mulierem hujus libertatis infra dictam villam vel alibi captum fuisse contigerit, ipsos tenemur et debemus bona fide repetere et pro posse nostro liberare vel facere liberari.  2. Et sciendum quod nos de singulis focis singulorum hujus libertatis in dicta villa morantium vel habitantium habebimus triginta solidos divionenses annuatim nec amplius etiam a ditiori, nec poterit aliquis eorum minus persolvere quam decem solidos, quicumque sit ille vel illa qui causa paupertatis seu penurie dicat se non posse sufficere ad dictos triginta solidos persolvendos. Et hoc debet cognoscere Major vel serviens noster qui in dicta villa pro nobis fuerit, adhibitis secum duobus probis hominibus de vico in quo pauper ille moraretur, sub quorum estimatione legitima minus triginta solidorum accipiet, ita tamen, ut dictum est, quod minus quam decem solidos non accipiet ab nullo. Et hec pecunia debet nobis annuatim vel mandato nostro persolvi in vigilia Sancti Remigii vel in die. Debemus etiam habere de unoquoque adventitio pro ejus intragio viginti solidos Divionenses, et etiam de unoquoque foco omnium sub hac nostra libertate in dicta villa manentium unam corveiam duodecim denariorum in mense junii singulis annis persolvendam, que tamen debet per Majorem vel per alium mandatum nostrum acquiri.  3. Cranancia nobis debet fieri in dicta villa de victualibus per quadraginta dies, et si, completis quadraginta diebus, credita non reddiderimus nominatione tamen nobis prius vel mandato nostro super hoc facta, nichil amplius nobis credetur donec credita persolvantur. Si autem Major noster vel serviens negaret credita nobis facta, creditor per duos testes legittimos et juratos contra eum probaret, similiter Major noster aut serviens pagamentum factum creditoribus probaret sine duello vel bello. Et si aliquis nobis vel mandato nostro absconderet res suas quas aliis vellet in continenti venales tradere, per testes legittimos convictus, septem solidos persolveret pro emenda.  4. Sciendum preterea quod dicti homines nobis debent in suis expensis propriis exercitum et chevauchias in negociis nostris tantummodo et in defensione ducatus et non in aliorum negotiis seu auxilii nisi de consensu et voluntate eorum. Tenentur etiam sequi Majorem nostrum dicte ville cum opus fuerit infra tres leucas a dicta villa et non ulterius nisi de voluntate eorum. Si autem aliquis egritudine vel alia evidenti necessitate compulsus in exercitum nostrum aut chevauchiam nostram ire non potest, pro se debet mittere aliquem receptabilem et competentem si ei ad mittendum suppetant facultates. Quod si non miserit aut si per fraudem seu propter aliam occasionem remanserit, septem solidos persolvet pro emenda et etiam mercedem seu stipendia que Major vel serviens noster cum concilio duorum proborum hominum illius ville dabit alicui qui competenter vicem ipsius quamdiu exercitus duraverit adimplebit.  5. Item sciendum quod propter quatuor possumus questum facere in dicta villa; scilicet: pro itinere Jherosolimitano peragendo; pro captione corporis nostri, quod absit, Domino protegente; pro terra acquirenda ad baroniam pertinente et pro filia nostra maritanda; et super hiis nobis debent auxiliari si voluerint; si autem noluerint, cogere eos non possumus nec debemus.  6. Nos vero supradictas libertates et omnia supradicta sacrosanctis Evangeliis tactis juravimus et promisimus inviolabiliter observare et nunquam contravenire. Volumus etiam, precipimus et concedimus hominibus nostris in dicta villa de Marcennayo sub hac nostra libertate morantibus, hec omnia supradicta jure perpetuo cedere ab heredibus et successoribus nostris quibus dictam villam devolvi contigerit, interpositione juramenti firmiter et irrefragabiliter perpetuo conservari, salvo tamen quod emendas nostras consuetas recipiemus, scilicet septem solidos pro clamore facto quos persolvet clamans si defecerit in probando clamorem suum vel ille de quo clamor factus fuerit, si jus proclamantis convictus fuefuerit denegasse, pro ictu septem solidos, pro sanguine sexaginta et quinque solidos. De rapto et furto in nostra miseratione et judicio erit.  7. Si vero a supradictis nos, heredes, vel successores nostri resiliremus in aliquo, ad petitionem hominum nostrorum dicte ville Marcennayo vel certi nuntii ipsorum vel venerabilis patris Cabilonensis episcopi tenemur eis et debemus satisfacere et restituere infra quadraginta dies, alioquin volumus et concedimus ut dictus episcopus terram nostram, excepta villa de Marcennayo, supponat interdicto et sententiam ab ipso latam, venerabilis pater Lugdunensis archiepiscopus confirmet, neutra usque condignam satisfacionem relaxanda.  8. Et ut hoc ratum et firmum habeatur imposterum, presentibus litteris sigillum nostrum apposuimus. Insuper nos Guillermus, Dei gratia Cabilonensis episcopus, ad majorem securitatem et certitudinem, ad requisitionem et preces dicti Jocerandi et uxoris ejus, presentes litteras fecimus sigilli nostri testimonio communiri. Actum est hoc anno incarnati Verbi M° CC° XXX° octavo, mense maii. Et nos predictus decanus, ad preces et ad requisitionem certi mandati predictorum hominum de Marcennayo, sigillum nostrum presenti transcripto apposuimus in robur et testimonium veritatis omnium premissorum. Actum anno Domini millesimo ducentesimo nonagesimo tertio, mense junio.